Jólin geta verið flókin fyrir suma og það getur verið eðlilegt að kvíða þeim . Á jólum vilja flestir eiga samverustundir við sitt nánasta fólk þrátt fyrir að á sama tíma geti vaknað kvíði fyrir samskiptunum . Þegar við kvíðum erfiðum samskiptum en ætlum að ganga inn í þau og mæta í jólaboð er gott að hafa uppbyggilegar samskiptareglur að leiðarljósi : Ég ber ábyrgð á mér og minni hegðun . Ég stjórna ekki öðrum . Ég get einungis stýrt mínum viðbrögðum í aðstæðum hverju sinni en ekki viðbrögðum annarra . Ég umber aðra með það í huga að taka það góða sem ég get úr samskiptunum hverju sinni þrátt fyrir krefjandi aðstæður . Gagnlegt er að byrja setningar á „ mér finnst “ eða „ mér líður “ í stað þess að leita í setningar eins og „ þú ert alltaf “ . Með því tek ég ábyrgð á mér en varpa ekki ábyrgð á minni líðan á aðra . Hafðu í huga að það hvernig aðrir haga sér hefur yfirleitt ekkert með þig að gera heldur er birtingarmynd af líðan þess sem tjáir sig . Reynum að skrifa ekki handrit jólanna fyrirfram heldur leyfa okkur að njóta , staldra við og upplifa það sem að höndum ber . Hætta á óhamingju eykst þegar gerðar eru óraunhæfar kröfur og væntingarnar verða of miklar . Stundum þarf einfaldlega að láta lífið hafa sinn gang . Það skerðir lífsgæði þín að hafa áhyggjur af hlutum sem þú hefur ekki stjórn á . Reyndu að slaka á og taktu því óvænta opnum örmum . Leyfðu öllum að vera eins og þeir eru og gefðu frá þér þörfina fyrir að stjórna . Um leið og við hjá Domus Mentis – geðheilsustöð óskum þér gleðilegra jóla minnum við á að gott er að temja sér að njóta augnabliksins með því að einbeita sér að raunaðstæðum í stað þess að láta hugsanir um fortíð eða framtíð stela frá sér ánægjulegri stund með fjölskyldunni .